RESOLUCIÓN do 7 de xuño de 2004, da Dirección Xeral de Industrias e Promoción Agroalimentaria, pola que se ditan normas en relación co funcionamento do rexistro de fornos da Indicación Xeográfica Protexida Pan de Cea e outras actuacións de control do produto amparado.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 22/06/2004

Por Orde do 16 de abril de 2004 (DOG nº 78, do 23 de abril), foi aprobado o Regulamento da indicación xeográfica protexida Pan de Cea, en que se establece que o consello regulador contará cun rexistro de fornos elaboradores.
A disposición transitoria única da mencionada orde establece que o control do produto amparado será realizada por esta dirección xeral, en tanto o consello regulador non dispoña dunha estrutura axeitada.
Así mesmo, a disposición derradeira segunda desa orde faculta o director xeral de Industrias e Promoción Agroalimentaria para dictar as normas precisas para o desenvolvemento do establecido nela.
En consecuencia, esta dirección xeral acorda dictar as seguintes normas de funcionamento, que entrarán en vigor o día seguinte ao da súa publicación:
Primeira.-O rexistro de fornos elaboradores establécese nas dependencias desta dirección xeral, na Rúa dos Irmandiños, s/n, Santiago de Compostela.
Segunda.-A solicitude de inscrición realizarase mediante instancia dirixida ao director xeral de Industrias e Promoción Agroalimentaria, segundo o modelo que porá á disposición dos interesados o
Consello Regulador, acompañada da seguinte documentación, sen prexuízo da que adicionalmente poida requirir o persoal técnico da dirección xeral:
-Fotocopia cotexada do DNI/CIF.
-Fotocopia cotexada do rexistro sanitario.
-Fotocopia cotexada do rexistro de industrias agrarias.
-Planos de localización e de planta e breve memoria descritiva do forno.
Igualmente, deberá presentarse unha solicitude de autorización do uso das etiquetas comerciais e envases que pretendan utilizarse no produto amparado. Neles deberá figurar obrigatoriamente e de forma destacada a mención Indicación Xeográfica Protexida Pan de Cea, ademais dos datos que, con carácter xeral, se determinan na lexislación vixente.
Terceira.-Unha vez formulada a petición de inscrición, a instalación será inspeccionada por persoal técnico da dirección xeral, co obxecto de comprobar se reúne as condicións exixidas no Regulamento da indicación xeográfica.
A dirección xeral entregará, de ser o caso, un certificado acreditativo da inscrición e o dito forno poderá comezar a elaborar produto ao abeiro da indicación xeográfica, debendo cumprir, en todo caso, os demais requisitos exixidos no regulamento.
Cuarta.-Os pans amparados pola indicación xeográfica con destino ao consumo, levarán unha contraetiqueta numerada de acordo cos códigos que estableza a dirección xeral, que deberá ser colocada nos fornos elaboradores antes da súa comercialización.
No caso de comercializarse o pan envasado, a contraetiqueta, se así o decide o Pleno do Consello Regulador, poderá estar integrada no envase. En todo caso, o envase pecharase mediante un sistema aprobado polo Pleno do Consello e co visto e prace da dirección xeral, que imposibilite un posterior uso.
A codificación da contraetiqueta será solicitada polos elaboradores perante a dirección xeral. Pola súa parte, os elaboradores deberán ingresar as taxas correspondentes, segundo o establecido no Regulamento da indicación xeográfica protexida Pan de Cea e os acordos tomados ao respecto polo consello regulador, na conta da súa titularidade aberta para o efecto.
Quinta.-Os titulares dos fornos elaboradores deberán levar un libro de control, no que figurarán diariamente o número de fornadas e as cantidades de produto elaborado, con especificación dos distintos formatos, e as vendas efectuadas.
No dito libro consignaranse tamén as adquisicións de fariña e a súa procedencia, con indicación da razón social expedidora e a orixe xeográfica da fariña, así como os consumos diarios.
Nos primeiros 15 días de cada mes, presentarán a esta dirección xeral unha declaración onde se reflictan todos os datos do mes anterior, sendo suficiente con fotocopia cotexada dos asentos que figuren no dito libro.
Sexta.-O persoal técnico da dirección xeral efectuará inspeccións periódicas para comprobar o cumprimento destas disposicións e demais que figuran no Regulamento da indicación xeográfica.
Santiago de Compostela, 7 de xuño de 2004.
Secundino Grobas Mosquera
Director xeral de Industrias e Promoción
Agroalimentaria